1. ปัจจัยความเสี่ยง

  ธุรกิจทุกประเภทย่อมมีความเสี่ยง ความสลับซับซ้อน และความไม่แน่นอน
  ความเสี่ยงทางธุรกิจอาจเกิดได้โดยไม่คาดคิดจากกลยุทธ์การดำเนินงาน สถานะการเงิน
  การปฏิบัติตามกฎข้อบังคับ การเปลี่ยนแปลงกฎระเบียบข้อบังคับโดยภาครัฐ ภัยธรรมชาติ
  หรือจากการปฏิบัติงาน และจากระบบคอมพิวเตอร์
  โดยที่ความเสี่ยงมักจะเปลี่ยนแปลงไปตามปัจจัยจากทั้งภายในและภายนอกที่มีผลกระทบต่อสภาวะการดำเนินธุรกิจ
  ซึ่งในการดำเนินธุรกิจย่อมมีความเสี่ยงหลากหลายรูปแบบอยู่ภายในตัวธุรกิจเอง
  นับตั้งแต่ความเสี่ยงพื้นฐานในรูปของภัยอันตรายต่างๆ เช่น อัคคีภัยและอุทกภัย
  ความเสี่ยงในการปฏิบัติงาน เช่น การพึ่งพาเทคโนโลยีสารสนเทศ
  ตลอดจนความเสี่ยงด้านบุคลากร ตัวอย่างเช่น
  การฝึกอบรมพนักงานให้มีทักษะในการปฏิบัติงานตามยุทธศาสตร์
  และการจูงใจให้พนักงานทำงานกับบริษัทฯ นอกจากนี้ ยังมีความเสี่ยงจากปัจจัยภายนอก อาทิเช่น
  การติดต่อกับผู้อื่น ความสัมพันธ์ของบริษัทฯ ในฐานะผู้จัดจำหน่ายสินค้า ลูกค้า นายจ้าง
  และนักลงทุน ซึ่งเป็นปัจจัยเสี่ยงที่อยู่นอกเหนือการควบคุมของบริษัทฯ
  แต่มีผลกระทบอย่างมีนัยสำคัญต่อภาวะแวดล้อมในการดำเนินงานและผลที่ได้รับจากการประกอบการของบริษัทฯ
  ความเสี่ยงสำคัญๆ ที่บริษัทฯ ประสบอยู่ในปัจจุบันคือ ความเสี่ยงจากตลาดหุ้น
  ความเสี่ยงจากผู้ถือหุ้น ความเสี่ยงจากสภาวะเศรษฐกิจ ความเสี่ยงจากการแข่งขัน เช่น
  การดำเนินการของคู่แข่ง ความเสี่ยงจากกฎระเบียบข้อบังคับของภาครัฐและกฎหมาย
  ความเสี่ยงจากพนักงานลูกจ้าง และความเสี่ยงจากเทคโนโลยีสารสนเทศ

  บริษัทฯ เป็นบริษัทจดทะเบียนในตลาดหลักทรัพย์แห่งประเทศไทย ดังนั้นราคาหุ้นของบริษัทฯ
  ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
  สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศ
  ในภูมิภาคและระหว่างประเทศ และการเก็งกำไร ในปี 2550
  ตลาดได้รับผลกระทบจากปัจจัยลบหลายด้านทั้งในระดับประเทศและต่างประเทศ
  ภาวะการบริโภคที่ลดลง ความไม่แน่นอนทางการเมือง
  และวิกฤติจากปัญหาสินเชื่อด้อยคุณภาพในตลาดอสังหาริมทรัพย์ของสหรัฐอเมริกา (ซับไพรม์)
  แม้กระนั้น ท่ามกลางปัจจัยลบต่างๆ เหล่านี้ ดัชนีตลาดหลักทรัพย์แห่งประเทศไทย ณ สิ้นปี 2550
  กลับเพิ่มขึ้นถึงร้อยละ 26.2 เป็น 858.10 จุด เพิ่มขึ้น 178.26 จุด จากปี 2549

  ผลการดำเนินงานปี 2550

  ถึงแม้บริษัทฯ จะเป็นบริษัทจดทะเบียนในตลาดหลักทรัพย์แห่งประเทศไทย
  แต่จำนวนผู้ถือหุ้นส่วนใหญ่ของบริษัทฯ ก็มีจำนวนไม่มากนัก โดยผู้ถือหุ้นรายใหญ่ คือ
  กลุ่มเอสเอชวีจากประเทศเนเธอร์แลนด์ ซึ่งมีความสัมพันธ์อันดีกับบริษัทฯ มาเป็นระยะเวลานาน
  ทำให้บริษัทฯ
  สามารถดำเนินธุรกิจค้าส่งแบบชำระเงินสดและบริการตนเองในประเทศไทยมาเป็นเวลาถึง 19
  ปี คณะผู้บริหารของบริษัทฯ
  ประกอบด้วยทีมงานที่มีความชำนาญและประสบการณ์สูงทั้งในประเทศและต่างประเทศ มีความรู้
  ความเข้าใจ
  และมีความสามารถในเรื่องอุตสาหกรรมค้าปลีกและส่งและกระบวนการจัดจำหน่ายของผู้ผลิตผู้จัดจำหน่ายในประเทศไทย
  อย่างไรก็ตาม บริษัทฯ ได้ทำการปรึกษากับกลุ่มเอสเอชวีเกี่ยวกับการดำเนินธุรกิจ เช่น
  ในเรื่องบัญชีและการเงิน และเทคโนโลยีสารสนเทศ นอกจากนี้ บริษัทฯ
  ยังมีการทำสัญญาอนุญาตให้สิทธิในการใช้ซอฟต์แวร์และใบอนุญาตต่างๆ
  กับสมาชิกบริษัทในกลุ่มเอสเอชวี
  โดยมีการต่ออายุสัญญาทุกปีและไม่มีข้อบ่งชี้ใดที่จะเป็นปัจจัยซึ่งจะกระทบการต่อสัญญานั้นๆ บริษัทฯ
  มิได้พึ่งพาผู้ถือหุ้นรายอื่นใดในการดำเนินงานตามปกติ
  และการเปลี่ยนแปลงในผู้ถือหุ้นจะไม่ส่งผลกระทบอย่างมีนัยสำคัญต่อธุรกิจของบริษัทฯ
  ยกเว้นกรณีผู้ถือหุ้นกลุ่มเอสเอชวีซึ่งเป็นผู้ถือหุ้นรายใหญ่ของบริษัทฯ

  ในฐานะผู้ดำเนินธุรกิจค้าส่งแบบชำระเงินสดและบริการตนเอง บริษัทฯ
  มั่นใจว่าความเชื่อมั่นของผู้บริโภคที่ลดลงจะส่งผลกระทบต่อบริษัทฯ
  น้อยกว่าผู้ประกอบการค้าปลีกแบบดิสเคานท์สโตร์หรือไฮเปอร์มาร์เก็ต
  เนื่องจากผู้บริโภครายย่อยมิใช่กลุ่มลูกค้าหลักของบริษัทฯ อย่างไรก็ตาม
  ธุรกิจทุกประเภทย่อมมีความอ่อนไหวต่อสภาวะเศรษฐกิจ
  ดังนั้นหากสภาวะเศรษฐกิจของไทยตกต่ำลงในอนาคตย่อมจะส่งผลกระทบต่อธุรกิจของบริษัทฯ
  ในฐานะที่บริษัทฯ เป็นผู้ประกอบการค้าส่งแบบชำระเงินสดและบริการตนเอง
  โครงสร้างในเชิงพาณิชย์ของบริษัทฯ เองได้ลดทอนความเสี่ยงดังกล่าวนั้นลงไปบ้างบางส่วนแล้ว
  บริษัทฯ มีความเสี่ยงเรื่องหนี้สูญน้อยมาก เนื่องจากบริษัทฯ
  ขายสินค้าเป็นเงินสดเป็นส่วนใหญ่และมีเงินทุนหมุนเวียนและวงเงินสินเชื่อเป็นจำนวนพอเพียงในการดำเนินธุรกิจ
  ในฐานะผู้ค้าส่งสินค้าบริโภคที่มุ่งเน้นในเรื่องอาหารสด บริษัทฯ
  จึงอาจได้รับผลกระทบในเชิงลบด้านยอดขายจากความหวาดกลัวของผู้บริโภคเกี่ยวกับผลิตภัณฑ์อาหาร
  ตัวอย่างเช่น
  ผลกระทบเชิงลบต่อยอดขายไก่ซึ่งเกิดจากการระบาดของไข้หวัดนกหรือโรคที่คล้ายคลึงกันในภูมิภาค
  ผู้บริโภคในปัจจุบันได้ให้ความสนใจเกี่ยวกับความปลอดภัยและสุขอนามัยของอาหารเพิ่มขึ้นและมีความรู้ความเข้าใจมากขึ้น
  ดังนั้น ถึงแม้ว่าบริษัทฯ
  จะได้สั่งซื้ออาหารสดจากผู้จัดจำหน่ายที่เชื่อถือได้และได้รับใบรับรองและกำหนดมาตรฐานความสะอาดและความถูกสุขอนามัยที่เข้มงวดทั้งในการสั่งซื้อสินค้าเข้าร้านค้าและพนักงานของบริษัทฯ
  แล้วก็ตาม บริษัทฯ
  ก็ยังอาจได้รับความเสี่ยงจากภาวะเชิงลบซึ่งอาจส่งผลกระทบต่อยอดขายของบริษัทฯ
  เนื่องจากความตื่นกลัวและความตื่นตัวในภูมิภาค

  การแข่งขันในภาคธุรกิจค้าปลีกสมัยใหม่ยังคงเป็นไปอย่างรุนแรง
  ผู้ประกอบการหลายรายต่างขยายธุรกิจอย่างรวดเร็วด้วยการสร้างสาขาใหม่เป็นจำนวนมากในช่วง
  2-3 ปีนี้ ทำให้การค้าปลีกโดยรวมในปัจจุบันมีพื้นฐานแตกต่างไปจากเมื่อ 10 ปีก่อน
  กฎหมายฉบับใหม่ซึ่งเริ่มประกาศใช้ในปี 2546 คือ กฎหมายผังเมือง และประกาศที่เกี่ยวข้อง
  ได้ก่อให้เกิดผลกระทบต่อความสามารถในการขยายสาขาในเขตเมืองของผู้ประกอบการเป็นอย่างมาก
  จึงควรต้องมีการทำให้กฎหมายดังกล่าวมีความชัดเจนเพิ่มขึ้น
  โดยเฉพาะในส่วนที่เกี่ยวข้องกับธุรกิจแบบชำระด้วยเงินสดและบริการตนเอง

  การเจริญเติบโตของภาคธุรกิจค้าปลีกรูปแบบใหม่ในประเทศไทยในทศวรรษที่ผ่านมา
  ซึ่งผู้บริโภคชาวไทยได้รับประโยชน์จากการมีทางเลือกในการซื้อสินค้าเพิ่มมากขึ้น
  คุณภาพและมูลค่าของสินค้าและบริการของธุรกิจค้าปลีกที่เพิ่มมากขึ้นนั้น
  ถูกมองว่ามีผลกระทบที่สำคัญต่อภาคธุรกิจอื่นซึ่งรวมถึงธุรกิจค้าปลีกแบบดั้งเดิมด้วย
  ผลกระทบในเชิงลบที่มีการคาดการณ์เอาไว้นี้ได้นำไปสู่การเรียกร้องให้มีการแทรกแซงโดยการออกกฎหมายและกฎระเบียบข้อบังคับต่างๆ
  ของรัฐ ซึ่งในปี 2546 ได้มีการประกาศใช้กฎหมายสำคัญว่าด้วยผังเมือง
  ซึ่งมีผลกระทบตามที่ได้กล่าวไว้แล้วข้างต้น และการบังคับใช้
  พระราชบัญญัติการแข่งขันทางการค้าในปี 2546
  ซึ่งเน้นในเรื่องผู้มีอำนาจเหนือตลาดและการปฏิบัติทางการค้าที่ไม่เป็นธรรม
  และโดยอาศัยอำนาจตามมาตรา 18 (2) ของพ.ร.บ.การแข่งขันทางการค้า
  คณะกรรมการการแข่งขันทางการค้าได้ออกระเบียบว่าด้วยแนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิตหรือผู้จำหน่ายซึ่งมีผลบังคับใช้ตั้งแต่
  12 ตุลาคม 2549 และในเดือนมกราคม 2550
  คณะรัฐมนตรีได้อนุมัติคำจำกัดความของผู้มีอำนาจเหนือตลาด
  กฎระเบียบเหล่านี้อาจจะเป็นอุปสรรคในการดำเนินธุรกิจของบริษัทฯ

  แม้ว่าคำสั่งเรื่องการห้ามกักตุนและขึ้นราคาสินค้าโดยคณะปฏิรูปการปกครองในระบอบประชาธิปไตยอันมีพระมหากษัตริย์เป็นประมุขในเดือนกันยายน
  2549 ได้ถูกยกเลิกไปในเดือนเมษายน 2550
  แต่กลุ่มธุรกิจค้าปลีกค้าส่งก็ยังคงได้รับผลกระทบจากการที่กระทรวงพาณิชย์ได้ขอความร่วมมือในการตรึงราคาสินค้าต่อไปอีกเพื่อเป็นการสนองนโยบายการกำกับดูแลราคาสินค้าอุปโภคบริโภคอย่างเข้มงวดโดยอาศัยอำนาจตามพระราชบัญญัติว่าด้วยราคาสินค้าและบริการฉบับ
  พ.ศ. 2542 ทั้งนี้ยังรวมถึงการควบคุมการปรับราคาสินค้าอย่างใกล้ชิดอีกด้วย
  รัฐบาลยังคงยึดนโยบายด้านนี้อย่างต่อเนื่องทั้งที่ตามความเป็นจริงประเทศไทยได้เผชิญกับราคาน้ำมันที่พุ่งสูงขึ้นเป็นประวัติการณ์ในช่วงปลายปี
  2550

  การที่รัฐบาลมีนโยบายผ่านกระทรวงพาณิชย์ในการส่งเสริมและสนับสนับสนุนการตกลงซื้อขายสินค้าการเกษตรระหว่างเกษตรกรและผู้รับซื้อสินค้าซึ่งรวมถึงกลุ่มธุรกิจค้าปลีกและค้าส่งด้วย
  กรมการค้าภายใน กระทรวงพาณิชย์
  จึงได้ออกระเบียบกรมการค้าภายในว่าด้วยการส่งเสริมการจัดทำตลาดข้อตกลงซื้อขายสินค้าเกษตร
  ฉบับ พ.ศ. 2542
  ซึ่งมีการกำหนดแบบสัญญาข้อตกลงมาตรฐานในการซื้อขายสินค้าการเกษตรโดยให้อำนาจกรมการค้าภายในและสำนักงานการค้าจังหวัดเป็นตัวกลางในการเจรจาซื้อขายดังกล่าว
  ซึ่งเรื่องนี้อาจเป็นอุปสรรคในการดำเนินธุรกิจได้ นอกจากนี้
  กรมการค้าภายในจะทำหน้าที่เป็นตัวกลางระหว่างสมาคมผู้ประกอบการข้าวถุงไทยและกลุ่มผู้ประกอบธุรกิจค้าปลีกค้าส่งในการกำหนดหลักเกณฑ์สัญญาการค้ามาตรฐานข้าวสารบรรจุถุง
  และยังมีแนวโน้มว่ากรมการค้าภายในจะทำหน้าที่เป็นตัวกลางในการกำหนดหลักเกณฑ์สัญญาการค้ามาตรฐานสำหรับสินค้าประเภทอื่นอีกด้วย

  การบังคับใช้พระราชบัญญัติการประกอบธุรกิจค้าปลีกค้าส่งก็เป็นปัจจัยความเสี่ยงในการดำเนินธุรกิจที่อาจจะเกิดขึ้นได้ในอนาคต
  ซึ่งร่างพระราชบัญญัติฉบับนี้ได้ผ่านการอนุมัติจากคณะรัฐมนตรีแล้วเมื่อกลางปี 2550
  แต่ยังไม่ผ่านการพิจารณาโดยสภานิติบัญญัติแห่งชาติ (สนช.) เนื่องจากครบวาระไปก่อน
  คณะรัฐบาลชุดใหม่อาจจะเสนอร่างพระราชบัญญัติฉบับนี้เพื่อการพิจารณาอีกครั้งหนึ่ง
  ในกรณีที่ร่างพระราชบัญญัติการประกอบธุรกิจค้าปลีกค้าส่งมีผลบังคับใช้
  ภาคธุรกิจค้าปลีกค้าส่งก็จะได้รับผลกระทบต่อการดำเนินงาน อาทิเช่น การขยายสาขา
  การควบคุมเวลาทำการ เป็นต้น โดยจะต้องได้รับอนุญาตตามหลักเกณฑ์ วิธีการ
  และเงื่อนไขที่จะออกเป็นกฎกระทรวงมาบังคับใช้ต่อไป

  การบริหารความเสี่ยงที่เกิดจากการปฏิบัติตามกฎข้อบังคับ การดำเนินการ และระบบงาน
  จะยังคงดำเนินต่อไป และต้องมีการทบทวนนโยบายการบริหารอย่างต่อเนื่อง บริษัทฯ
  มีพนักงานที่มีความเชี่ยวชาญในการดำเนินธุรกิจนี้ในทุกๆ ด้าน
  และเป็นผู้ที่ทันต่อการพัฒนาธุรกิจค้าปลีกในระดับนานาชาติ
  อีกทั้งคณะผู้บริหารและคณะกรรมการบริษัทฯ
  ก็ได้ดำเนินงานทบทวนปัจจัยความเสี่ยงดังกล่าวอย่างจริงจัง บริษัทฯ
  ดำเนินการฝึกอบรมและลงทุนทางด้านทรัพยากรบุคคลอย่างต่อเนื่อง
  ขณะเดียวกันก็ต้องแข่งขันกับผู้ประกอบการรายอื่นในประเทศไทยเพื่อแสวงหาบุคลากรที่ดีที่สุดจากตลาดแรงงานซึ่งผู้ที่มีความเชี่ยวชาญในธุรกิจด้านนี้ยังมีจำนวนน้อย
  ทั้งนี้ ความต้องการแรงงานที่มีความเชี่ยวชาญยังมีอยู่อย่างต่อเนื่อง
  โดยเฉพาะในเขตพื้นที่ต่างจังหวัด และบริษัทฯ
  ยังมีความเสี่ยงต่อการไม่สามารถคัดเลือกและว่าจ้างพนักงานที่มีความสามารถในระดับที่บริษัทฯ
  ต้องการ ยิ่งไปกว่านั้น
  การค้าปลีกสมัยใหม่ยังแสดงให้เห็นถึงสภาพแวดล้อมในการทำงานที่มีความท้าทายสูง
  ความต่อเนื่องและความสม่ำเสมอในการทำงานของพนักงานเป็นสิ่งสำคัญที่ทำให้บริษัทฯ
  ประสบความสำเร็จในการเติบโตตามที่ต้องการ ในขณะที่บริษัทฯ
  ลงทุนทางด้านการพัฒนาทรัพยากรบุคคลอย่างต่อเนื่อง บริษัทฯ
  ก็ต้องเผชิญกับความเสี่ยงในการลงทุนกับพนักงานของบริษัทฯ โดยที่บริษัทฯ
  อาจจะไม่ได้รับผลประโยชน์ตอบแทนกลับคืนหากพนักงานลาออกไปอยู่กับบริษัทคู่แข่ง บริษัทฯ
  เชื่อมั่นว่าสภาพแวดล้อมในการทำงานที่ดี โครงการสนับสนุนและฝึกอบรมที่บริษัทฯ
  จัดให้แก่พนักงาน รวมทั้งความสำนึกของการทำงานเป็นทีม การให้ความร่วมมือซึ่งกันและกัน
  และความเป็นเสมือนครอบครัวเดียวกันในหมู่พนักงาน
  จะช่วยลดความเสี่ยงในการได้มาและคงไว้ซึ่งพนักงานที่มีคุณภาพ
  ซึ่งเป็นกำลังสำคัญและเป็นสิ่งจำเป็นสำหรับบริษัทฯ ในการพัฒนาธุรกิจของบริษัทฯ ให้เติบโตยิ่งขึ้น

  บริษัทฯ
  ได้ใช้เทคโนโลยีสารสนเทศในการติดต่อสื่อสารภายในองค์กรซึ่งถือเป็นปัจจัยพื้นฐานในการดำเนินธุรกิจของบริษัทฯ
  การใช้เทคโนโลยีสารสนเทศรวมถึงการติดต่อเชื่อมโยงระหว่างบุคคลภายนอกกับภายในองค์กร
  ตัวอย่างเช่น การใช้ระบบพาณิชย์อิเล็คทรอนิกส์ระหว่างธุรกิจ (B2B)
  และการใช้อีเมล์และเครื่องมือการสื่อสารอื่นๆ นอกจากนี้ ระบบปฏิบัติการทั้งหมดของบริษัทฯ
  ยังได้รับการพัฒนาให้ดำเนินการผ่านระบบคอมพิวเตอร์ทั้งสิ้น ดังนั้น บริษัทฯ
  จึงมีความเสี่ยงที่จะได้รับผลกระทบที่อาจเกิดขึ้นต่อธุรกิจของบริษัทฯ
  หากระบบเทคโนโลยีสารสนเทศล้มเหลวหรือไม่สามารถปฏิบัติการได้ ตัวอย่างเช่น
  การเกิดไวรัสที่ส่งผ่านระบบอิเล็คทรอนิกส์ อย่างไรก็ตาม แผนกเทคโนโลยีสารสนเทศของบริษัทฯ
  ได้ดำเนินการอย่างมีประสิทธิภาพในการดูแลเพื่อให้มั่นใจว่าบริษัทฯ
  ได้รับการปกป้องให้พ้นจากความเสี่ยงดังกล่าวอย่างเหมาะสมและมีประสิทธิภาพ